Την προσεχή Τρίτη 25 Οκτωβρίου αναμένεται να διεξαχθεί, έπειτα από πολλές αναβολές, στο Πλημμελειοδικείο Ηρακλείου η δίκη των Κρητικών χρυσαυγιτών για την οργανωμένη επίθεση στον Ζαρό.

Σύμφωνα με το βούλευμα του Συμβουλίου Πλημμελειοδικών Ηρακλείου, το περιστατικό συνέβη στις 18 Νοεμβρίου του 2012 και οι χρυσαυγίτες επιτέθηκαν σε μέλη της ομάδας «Αντιφασίστες Ηρακλείου» όταν εκείνοι ολοκλήρωσαν αφισοκόλληση στο χωριό.

Αρχικά δύο άτομα και στη συνέχεια ακόμα δύο ή τρία επιτέθηκαν στους αντιφασίστες χτυπώντας τους βίαια με κρητικές κατσούνες, τις οποίες χρησιμοποίησαν ως ρόπαλα με αποτέλεσμα να σπάσουν το χέρι ενός ατόμου και να τραυματίσουν ελαφρύτερα ακόμα έναν.

Καθόλη τη διάρκεια της επίθεσης εκτόξευαν απειλές και ύβρεις καθώς και την... υπόσχεση ότι θα τους ξαναβρούν.

Την πατρότητα της επίθεσης δεν δίστασε να αναλάβει τότε ευθέως το παράρτημα της Χρυσής Αυγής στην Κρήτη με ειρωνική ανάρτηση στη σελίδα του, όπου αναφέρεται ότι μετά την αφισοκόλληση «ακολούθησε εποικοδομητική συζήτηση με τα μέλη του τοπικού πυρήνα της Χρυσής Αυγής, τα οποία πείστηκαν από τα ουσιώδη επιχειρήματα των αντιεξουσιαστών να μη χρησιμοποιούν τοπικά πλέον τον μαίανδρο ως σύμβολο, διότι μοιάζει με αγκυλωτό σταυρό, που ξυπνά τραγικές μνήμες στον λαό της Κρήτης, και να τον αντικαταστήσουν με την παραδοσιακή κρητική κατσούνα (ή πατερίτσα), η οποία στο εξής θα ξυπνά αλησμόνητες μνήμες στους αντιεξουσιαστές από την ενημερωτική τους επίσκεψη στο Ζαρό».

Στο εδώλιο θα καθίσουν μόνο τρία μέλη της Χρυσής Αυγής που ταυτοποιήθηκαν για τη συγκεκριμένη επίθεση.